Ifølge det amerikanske medie TMZ skulle rapperen Lil Pump være blevet anholdt efter en koncert i Store Vega mandag aften

Rapperen Lil Pump er tirsdag blevet anholdt i København.

Det skriver det amerikanske medie TMZ.

Københavns Politi bekræfter over for Ekstra Bladet, at Lil Pump kortvarigt har været anholdt.

På en video, som TMZ er i besiddelse af, ser man først en optagelse fra bagsædet af en mandskabsvogn, hvor dansk uniformerede betjente sidder foran. Efterfølgende på videoen lader det til, at rapperen står ved siden af en dansk politimand og tømmer sine lommer på en politistation.

Ekstra Bladet har forelagt videoen til vagtchef Henrik Svejstrup ved Københavns Politi.

- Nu har han selv lagt videoen op på nettet. Og vi kan bekræfte, at han kortvarigt har været anholdt i løbet af i dag, siger Henrik Svejstrup til Ekstra Bladet.

Henrik Svejstrup ønsker ikke at fortælle, hvad Lil Pump skulle være blevet anholdt for.

Rapstjernen blev løsladt hurtigt efter.

Ifølge TMZ er det uklart, præcis hvorfor rapperen blev anholdt, men efter anholdelsen skulle han ifølge mediet have givet en betjent fingeren bag betjentens ryg.

Det er ikke noget, Københavns Politi kan be- eller afkræfte.

Den amerikanske rapper gav mandag aften koncert i Store Vega.

Han skulle efter planen have spillet i Finland tirsdag aften, men den koncert er blevet aflyst af på grund af 'uforudsete hændelser'. Det skriver koncertarrangøren Live Nation.

Det er blot tre måneder siden, rapperen blev arresteret i Miami, og tidligere på året blev han også anholdt for at affyre en pistol ud af døren fra sit hjem i Los Angeles.

Lil Pump er 18 år gammel og går under det borgerlige navn Gazzy Garcia.